ኪም ከትራምፕ ጋር ለሚያደርጉት ውይይት ቬትናም ገቡ
የሰሜን ኮሪያው መሪ ኪም ጆንግ ኡን ከትራምፕ ጋር ለሚያደርጉት ውይይት ቬትናም ገቡ።ኪም ከአሜሪካው ፕሬዚዳንት ዶናልድ ትራምፕ ጋር ለሁለተኛ ጊዜ በአካል ተገናኝተው ለመወያየት ነው ቬትናም የገቡት።ዶናልድ ትራምፕም ከሰዓታት በኋላ የቬትናም መዲና ሃኖይ ይደርሳሉ ተብሎ ይጠበቃል።ሁለቱ መሪዎች በውይይታቸው ሰሜን ኮሪያ የኒውክሌር መርሃ ግብሯን በምታቋርጥበት ጉዳይ ላይ በስፋት ይወያያሉ ተብሎ ይጠበቃል።መሪዎቹ በፈረንጆቹ 2018 በሲንጋፖር የመጀመሪያውን የፊት ለፊት ውይይት ማድረጋቸው ይታወሳል።የአሁኑ ውይይትም መሪዎቹ ከ8 ወር በፊት በቃል ደረጃ በተስማሙባቸው ጉዳዮች ተፈጸፃሚነት ላይ ያተኮረ እንደሚሆን ይጠበቃል ነው የተባለው።ከዚህ ባለፈም የኮሪያን ልሳነ ምድር ከኒውክሌር ጦር ነጻ የማድረጉ ጉዳይ የውይይታቸው ማጠንጠኛ ይሆናልም ተብሏል።መሪዎቹ በጋራ መግለጫ ከሰጡና በዝግ ከተወያዩ በኋላም ከቬትናም ከፍተኛ የመንግስት ባለስልጣናት ጋር ይወያያሉ።ዶናልድ ትራምፕ ከኪም ጆንግ ኡን ጋር አስደሳች የውይይት ጊዜ እንደሚኖራቸው በትዊተር ገጻቸው አስፍረዋል።የፒዮንግያንግ የኒውክሌር ጦር መሳሪያ ጉዳይ ዋነኛ አጀንዳ መሆኑንም በዋሽንግተን በሰጡት መግለጫ ጠቅሰዋል።ከኒውክሌር ጦር መሳሪያ ጋር በተያያዘ ውዝግብ ውስጥ የቆዩት ሁለቱ ሃገራት አሁን ላይ አንጻራዊ በሚባል መልኩ ከፍጥጫ ርቀዋል።ትራምፕ ኪም የኒውክሌር ጦር መሳሪያውን እንዲያስወግዱ ፍላጎት ሲኖራቸው፥ በአንጻሩ ኪም ከአሜሪካ ማዕቀብ ማንሳትን ጨምሮ ሌሎች ዋስትናዎችን እንደሚፈልጉ ገልጸዋል።ሃገራቸውም ከፈረንጆቹ ህዳር ወር 2017 ወዲህ ምንም አይነት የኒውክሌር ጦር መሳሪያ ሞክራ አታውቅም።